У верасні  
*Артур Вольскі*

У верасні,

у верасні

хапае ўсім турбот.

Дзятва да школы

ў верасні

спяшаецца штогод.

Хоць сыпле дожджык

з раніцы

і ў хмарах промень згас —

хто ў першы клас

збіраецца, а хто —

ў апошні клас.

У верасні,

у верасні

зрабіўся дзень малы.

Развітваюцца

ў верасні

з буслянкамі буслы.

Рассекшы хмару ўзмахамі,

клін жураўліны знік.

А ўсё чуваць

над дахамі

птушыны сумны крык.

У верасні,

у верасні

стаў лес зусім рабы.

Вавёрачка ў верасні

дасушвае грыбы.

I вожык

устрывожаны.

А знаеце — чаму?

Бо трэба ложак

вожыку

заслаць на ўсю зіму.

У верасні,

у верасні

хапае ўсім трывог.

Мядзведзіца

ў верасні

вышуквае бярлог.

Медзведзяняты жвавыя

да самае вясны,

расстаўшыся з забавамі,

глядзець там будуць сны.

У верасні,

у верасні турбот —

паўнюткі рот.

I я раблюся

ў верасні

сталей на цэлы год.